**Bruno Grandi** (\* 9. máj 1934, Forlì, Taliansko – † 13. september 2019) bol taliansky gymnastický funkcionár, dlhoročný predseda Medzinárodnej gymnastickej federácie (FIG).

Životopis
---------

Grandi sa venoval gymnastike a dostal sa až do juniorskej reprezentácie Talianska. Stal sa učiteľom telocviku, pôsobil ako gymnastický tréner (aj juniorského národného tímu) a gymnastický rozhodca a vydal sa aj na funkcionársku dráhu. V rokoch 1977 až 2000 bol prezidentom talianskej federácie gymnastiky.

Na 70. kongrese Medzinárodnej gymnastickej federácie (FIG) v Atlante bol zvolený predsedom. Za jeho nasledujúcej činnosti sa stali riadnymi gymnastickými disciplínami aj športová (gymnastická) akrobacia, gymnastický aerobik a skoky na trampolíne, ktoré sa dokonca v Sydney v roku 2000 presadili do olympijského programu. Neskôr, najmä po olympijských hrách v Aténach v roku 2004, kládol dôraz na reformu pravidiel. Gymnastika v nasledujúcom olympijskom cykle do roku 2008 opustila dlhoročnú prax známkovania maximálne do 10 bodov. Neskôr sa k téme vrátil a v roku 2011 nazval systém pravidiel *„časovanou bombou"*. Požadoval najmä jeho zjednodušenie a prestavbu tak, aby pravidlá pomáhali rozvoju športu. O rok neskôr, pripomenul, že pravidlá už nespĺňajú požiadavky publika.

V roku 2008 FIG pod jeho vedením rozhodla o svojom presídlení z Moutieru do Lausanne, kde je aj sídlo Medzinárodného olympijského výboru.

V októbri 2012 bol s prevahou potvrdený ako predseda FIG už na piate volebné obdobie.

Bol aj viceprezidentom talianskeho olympijského výboru a od roku 2000 je členom Medzinárodného olympijského výboru, tiež je členom jeho komisie športu pre všetkých.

V roku 2014 oznámil, že o dva roky neskôr už nebude post predsedu FIG obhajovať. Na kongrese FIG v Tokiu v októbri 2016 bol za jeho nástupcu zvolený Japonec Morinari Watanabe, Grandi bol posledný deň kongresu vymenovaný za čestného predsedu FIG.

Ocenenia
--------

V roku 2001 bol uvedený do Medzinárodnej gymnastickej siene slávy. Grandimu boli udelené čestné doktoráty bulharskej Národnej športovej akadémie Vasila Levského v roku 1998 a japonskej Národnej univerzity športových vied v roku 2013. Je veľkodôstojníkom Rádu za zásluhy talianskej republiky. V roku 2010 prijal Grandi Medzinárodnú mecenášsku cenu fair-play za dlhoročný aktívny a vzdelávací prínos pre rozvoj športu a gymnastiky. V roku 2016 ho špeciálnou osobnou cenou vyznamenal prezident Medzinárodného olympijského výboru Thomas Bach.

Referencie
----------

1. 1 2 3   *Bruno Grandi* [online]. International Gymnastics Hall of Fame, 2001. Dostupné online. (anglicky)
2. 1 2   *FIG President Prof. Bruno Grandi honoured with Int'l Fair Play Prize* [online]. Čínsky olympijský výbor, 2010-07-23. Dostupné online. (anglicky)
3. 1 2 3  GODDARD, Emily. FIG President Grandi awarded Japan's highest honour. *Inside the Games*. Dostupné online. (anglicky)
4. 1 2   *Milestones in FIG History* [online]. Fédération Internationale de Gymnastique, [2011]. Dostupné online.
5. ↑  LAWRENCE, Blythe. Bruno Grandi: 'The code has mutated into a time bomb'. *Examiner.com*, 2011-05-01. Dostupné online. (anglicky)
6. ↑   Bruno Grandi: "The Code of Points are a Priority on my Agenda". *Couchgymnast.com*, 2012-11-23. Dostupné online [cit. 2016-10-23]. Archivované 2013-05-24 z originálu. (anglicky)
7. ↑  TURNER, Amanda. Bruno Grandi Re-elected FIG President. *International Gymnast online*, 2012-10-26. Dostupné online. (anglicky)
8. ↑   The 111th IOC Session in Sydney. *Olympic Review* (Medzinárodný olympijský výbor), október/november 2000, roč. XXVII, čís. 35, s. 36, 39. Dostupné online.
9. ↑   *Sport for all Commission* [online]. Medzinárodný olympijský výbor. Dostupné online.
10. ↑   The FIG enters a new cycle with Morinari Watanabe as President. *FIG Online* (Fédération International de Gymnastique), 2016-10-19. Dostupné online [cit. 2016-10-23]. (anglicky)
11. ↑   Bruno Grandi nominated Honorary FIG President at closing of Congress. *FIG Online* (Fédération Internationale de Gymnastique), 2016-10-20. Dostupné online [cit. 2016-10-23]. (anglicky)
12. ↑   *Doctor honoris causa* [online]. National Sports Academy. Dostupné online.
13. ↑   *Grandi Prof. Bruno* [online]. Presidenza della Repubblica, [2011]. Dostupné online. (taliansky)
14. ↑   Outgoing FIG President Bruno Grandi honoured with IOC President’s Trophy. *FIG Onlin*
e *(Fédération Internationale de Gymnastique), 2016-10-20. Dostupné online [cit. 2016-10-23]. (anglicky)*

Iné projekty
------------

Commons
* Spolupracuj na Commons Commons ponúka multimediálne súbory na tému **Bruno Grandi**

Externé odkazy
--------------

* Biografia na International Gymnastics Hall of Fame

Zdroj
-----

*Tento článok je čiastočný alebo úplný preklad článku Bruno Grandi na českej Wikipédii.*

Autoritné údaje: * SNK: 171040